СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

Измерване на нивото на престъпността в ЕС: план за действие за статистиката в периода 2011—2015 г.

ВЪВЕДЕНИЕ

ЦЕЛ

Статистическите данни относно престъпността и ефективността на наказателното правосъдие са незаменим инструмент за разработването на основана на факти политика на равнище ЕС. Оценките на въздействието, оценките на прилагането на законодателството на ЕС от държавите-членки и оценките на ефективността на новите закони са само някои примери за използването на статистическа информация. Макар че необходимостта от конкретни статистически данни отдавна е призната от държавите-членки и Европейската комисия, все още липсва надеждна и съпоставима статистическа информация.

Целта на настоящото съобщение е да информира заинтересованите страни за напредъка, постигнат при измерването на нивото на престъпността и ефективността на наказателното правосъдие през последните пет години, както и да представи основните мерки за следващите пет години под формата на план за действие за периода 2011—2015 г.

АКТУАЛНО СЪСТОЯНИЕ

План за действие за периода 2006—2010 г.: контекст

През август 2006 г. Комисията прие петгодишен план за действие на равнище ЕС за разработване на цялостна и съгласувана стратегия на ЕС за измерване на нивото на престъпността и ефективността на наказателното правосъдие. За неговото изпълнение отговаряше ГД „Правосъдие, свобода и сигурност“, преименувана през 2010 г. на ГД „Вътрешни работи“, в тясно сътрудничество с Евростат.

Същевременно бе създадена експертна група за проучване на политическите нужди в областта на данните за престъпността и наказателното правосъдие[1], чиято цел е да подпомага Комисията при определянето на нуждите на политиката от данни на равнище ЕС, както и да дава съвети относно ефективното развитие и използване на показатели в областта на престъпността и наказателното правосъдие. Тази експертна група се състои от служители на органите на полицията, правосъдието или вътрешните работи на всяка държава-членка на ЕС, на страните кандидатки и на страните от ЕАСТ[2], както и на съответните агенции на ЕС и съответните европейски и международни организации и агенции[3]. Представени са също така академичните среди и частният сектор. От 2006 г. насам групата е провела пет срещи.

Успоредно с това беше създадена работна група на Евростат за прилагане на заключенията и препоръките на експертната група. Всички държави-членки са представени в работната група от правителствени експерти на националните статистически институти. Други участници представляват страните от ЕАСТ и страните кандидатки, както и многобройните международни органи, действащи в областта. Допълнителни експерти се канят ad-hoc при обсъждането на теми, които се отнасят до техните специфични области на познание и опит. Експертната група за проучване на политическите нужди определя приоритетите, а работната група на Евростат разглежда тяхната осъществимост и изпълнение, оценява качеството на събраните данни и, когато е необходимо, определя методологиите и процедурите, които да се използват. Освен това бяха създадени редица експертни подгрупи и работни групи, които да обсъдят специфичните задачи от плана за действие. ГД „Вътрешни работи“ учреди пет подгрупи[4], а Евростат — две работни групи[5].

План за действие за периода 2006—2010 г.: постижения

Както Комисията, така и държавите-членки положиха значителни усилия, за да изпълнят амбициозния план за действие. Основните постижения могат да бъдат обобщени по следния начин:

Международно сътрудничество – механизъм за събиране на данни: особен акцент беше поставен върху полагането на основа за сътрудничество с компетентните органи на държавите-членки, европейските агенции и международните институции чрез създаването на мрежи от експерти и определянето на звена за контакт. В резултат на това сътрудничество беше развит функционален механизъм за събирането на данни, който обхваща всички етапи на процеса — от определянето на общите показатели до действителното публикуване на събраните данни.

По-добро разбиране на потребностите : също толкова важно беше подобряването на знанията по отношение на потребностите, пропуските и ограниченията при събирането и анализирането на данни за престъпността на равнище ЕС. Обменът на информация по време на експертните срещи, натрупаният опит при събирането на данни през този период и резултатите от изследователските проекти допринесоха съществено към тези усилия.

Разработване на показатели и събиране на данни : от 2007 г. насам всяка година Евростат изготвя публикация, озаглавена „Статистика на фокус“[6], относно статистическите данни за престъпността, която съдържа данни за: общия брой престъпления, убийствата, престъпленията против личността, грабежите, кражби с взлом, кражбите на моторни превозни средства, трафика на наркотични вещества, затворническата популация и броя на полицейските служители. През ноември 2010 г. беше публикуван първият работен документ относно изпирането на пари[7]. Статистическите данни се основават на показателите, определени от експертната подгрупа на Комисията относно изпирането на пари. Изготвените досега други списъци с показатели се отнасят до трафика на хора и до престъпленията в кибернетичното пространство.

Проучване на безопасността в ЕС (виктимизация): полицейските и съдебните статистически данни следва да бъдат допълнени от статистически данни за жертвите, особено в сферите на престъпността, където инцидентите невинаги се отчитат. Освен това проучванията на виктимизацията представляват валиден източник на напълно съпоставими данни, ако се прилага обща методология. Ето защо разработването на обща методология и на модул за проучвания на виктимизацията беше друг важен резултат от изпълнението на плана за действие. Провеждането на проучването е насрочено за периода 2013—2014 г., като то ще предостави за първи път в 27-те държави от ЕС съпоставима информация относно равнищата на разпространение (равнищата на виктимизация) на специфични видове престъпност и относно аспектите, свързани с усещането на гражданите за тяхната безопасност. Активното участие на националните статистически институти на всеки етап (от изготвянето на модула до събирането на данни и изчисленията на равнищата на разпространение) гарантира пълната отговорност за качеството на данните, а това е особено важно за държавите, които не провеждат национални проучвания относно жертвите, тъй като те могат да използват тази възможност за изграждането на собствен капацитет.

Подкрепа за значими изследвания: изследователските дейности в областта на правосъдието и вътрешните работи получиха силна подкрепа чрез програмата „Предотвратяване и борба с престъпността“, която даде възможност на голям брой изследователски групи от всички 27 държави-членки да извършват изследвания в области от особен интерес за Комисията. Характерен пример за използването на резултатите от тези изследвания е списъкът с показатели за трафика на хора, който се основава на идеите и препоръките от значимите изследвания.

План за действие за периода 2006—2010 г.: поуки

Макар че е свършена съществена работа в областта на изследванията, координацията и контактите, само някои от резултатите са действително осезателни. Това важи особено по отношение на целите, за които се изисква не само разработването на общи показатели, но и действителното събиране на данни. Последното е най-бавният и най-проблематичният аспект от изпълнението на плана за действие.

Основните причини за ограничения напредък в събирането на съпоставими и хармонизирани данни на равнище ЕС са обобщени в изследването, озаглавено „Развитието на система на ЕС за класификация“, започнато от Комисията през 2007 г.[8] Те са следните:

Различия в дефинициите на престъпленията и в системите за класификация : в целия ЕС в събирането и изготвянето на статистическа информация относно престъпността участват най-малко 128 национални органа, като са установени най-малко 52 различни системи за класификация на престъпленията.

Тромав поток от данни: координацията на национално равнище се оказва трудна, особено при наличието на многобройни източници на данни. Дори когато съществуват национални звена за контакт, те не винаги имат достъп до данните за всяко ниво на системата на наказателното правосъдие. В резултат на това при всички събрани данни се срещат съществени закъснения преди да бъде съставен интегриран набор от данни.

Различия в системите за отчитане: различните държави-членки прилагат различни правила за отчитане[9] при измерването на нивото на престъпността, което ограничава съпоставимостта и често води до двойно отчитане. Разликите във времето на регистриране на данните за престъпленията, както и широкият спектър от практики за отчитане, възприети в ЕС, създават допълнителни препятствия.

Разпространение на събирането на данни от ЕС и от международните организации: събирането на данни за престъпността на международно равнище в голяма степен зависи от обсега и мандата на организацията. В резултат на това органите на държавите-членки често се сблъскват със сходни, но леко различаващи се искания за данни, което води до допълнително объркване и до увеличаване административната тежест.

Други причини за забавянето в изпълнението на дейностите, описани в плана за действие, бяха липсата на интерес или различната степен на приоритетност на някои дейности на национално равнище, бюджетните ограничения и недостигът на персонал и, накрая, увеличението на административната тежест, породено от новите искания за данни. В резултат на това бяха постигнати само 50 % от целите[10].

Истината е, че информацията относно традиционните видове престъпност, за които се счита, че са извън компетентността на ЕС, е по-солидна, по-лесно съпоставима и като цяло с по-добро качество от тази в областта на трансграничната организирана престъпност, която е свързана в по-голяма степен с нуждите на политиката на ЕС. Въпреки това се забелязва напредък в такива сложни нови области като изпирането на пари, трафика на хора и престъпленията в кибернетичното пространство. Факт е обаче, че данните за традиционната и за трансграничната организирана престъпност зависят от качеството и ефективността на националните структури, които са в основата на събирането и предоставянето на данни.

ПОЛИТИЧЕСКИ АНГАЖИМЕНТИ

В Стокхолмската програма[11] Европейският съвет приканва Комисията да

„да продължи да разработва статистически инструменти за измерване на престъпността и престъпните дейности и да обмисли как да доразвие, след 2010 г., действията, които са включени и частично осъществени в Плана за действие на Съюза за периода 2006—2010 г. относно разработване на съгласувана и цялостна стратегия на Съюза за определяне нивото на престъпността и ефективността на наказателното правосъдие, с оглед на увеличаващата се нужда от такава статистика в редица сектори в областта на свободата, сигурността и правосъдието.“

Борбата с тежките престъпления, организираната престъпност и престъпността в кибернетичното пространство, както и тяхното предотвратяване, са сред петте стратегически цели на Стратегията за вътрешна сигурност[12], с която се полагат основите за по-ефективно сътрудничество между държавите-членки и институциите на ЕС с цел Европа да се превърне в по-сигурно място. Обменът на информация и събирането на статистически данни, и по-специално в области като трафика на хора, изпирането на пари, престъпленията в кибернетичното пространство и корупцията, са в съответствие с предложените в Стратегията за вътрешна сигурност действия.

БЪДЕЩА РАБОТА

План за действие за периода 2011— 2015 г.: цели

Като се има предвид, че главната цел на плана за действие за периода 2006—2010 г. беше създаването на необходимите механизми, той трябва да се разглежда като първата стъпка от един дългосрочен процес. С него бяха положени основите на стратегията на ЕС за измерване на нивото на престъпността и ефективността на наказателното правосъдие чрез разработването и изпитването на функционален механизъм за безпрепятствен информационен поток от държавите-членки и към тях. Въз основа на извлечените поуки вече е възможно този механизъм да се използва по-ефективно.

Целта на новия план за действие за периода 2011—2015 г. е да се продължи и да се придвижи напред работата, започната през 2006 г., както и да се съсредоточат усилията върху постигането на резултати. Целите, представени в настоящия план за действие, се основават на приоритетите, набелязани в Стратегията за вътрешна сигурност по отношение на специфични сфери на престъпността и на препоръките на Експертната група за проучване на политическите нужди, получени по време на писмена консултация през лятото на 2010 г. Основното послание на тази консултация, в която се отчитат приоритетите на широк кръг от заинтересовани страни, е необходимостта от целенасочен и осъществим план за действие с акцент върху качеството на събраните данни, анализа и разпространението на резултатите и по-доброто координиране и сътрудничество на всички участващи заинтересовани страни (държавите-членки, институциите на ЕС, агенциите на ЕС, международните организации, академичните среди). В отговор на това искане целите на плана за действие за периода 2011—2015 г. са разпределени в следните четири области:

1. Сътрудничество и координация на европейско и международно равнище

2. Качество на данните

3. Анализ на данните и разпространение на резултатите

4. Разработване на показатели и събиране на специфични данни

Сътрудничество на европейско и международно равнище

Целите в тази категория отговарят на препоръките на експертите за по-добро очертаване на нуждите на създателите на политиките, по-добра комуникация между заинтересованите страни, за насърчаване на работата върху статистическите данни за престъпността и наказателното правосъдие сред институциите на ЕС и за по-добро сътрудничество на европейско и международно равнище с цел да се избегне дублирането при събирането на данни. Някои от предложените за постигането на тези цели действия са:

- създаването на нова и по-широкообхватна експертна група

- редовно осведомяване на съответните работни групи към Съвета за изпълнението на плана за действие

- насърчаване и разпространение на най-добрите практики, прилагани от държавите-членки и международните организации, за събиране и отчитане на данни

- събирания на данни, организирани съвместно с международни организации и/или агенции на ЕС.

Качество на данните

Целите в тази категория са определени така, че да се подобри съпоставимостта на данните, които вече се събират редовно. Тъй като основната причина за липсата на съпоставими данни са разликите в наказателните кодекси и в системите за отчитане, акцентът се поставя върху развитието на международна система за класификация на престъпността за статистически цели, като се взема предвид нуждата от многоезичност. Според експертите, с които бяха проведени консултации относно съдържанието на настоящия план за действие, най-важният приоритет трябва да бъде подобряването на качеството на статистическите данни, които Евростат публикува ежегодно в „Статистика на фокус“. Предложените действия включват следното:

- да се продължи и да се насърчи работата на работната група СНПООН—ИКЕ на ООН по класификацията на престъпността, като се предоставят финансови средства на тези държави-членки, които желаят да изпробват предложената класификация;

- да се намали нивото на обобщаване и да се увеличи списъкът с престъпления (в изданието „Статистика на фокус“ за престъпността и наказателното правосъдие), така че да се постигнат по-хомогенни категории;

- да се въведат демографски променливи (като пол, гражданство, възрастова група), когато е целесъобразно;

- да се изготви проект за насоки и общи дефиниции, по-специално за събирането на нови данни за нетрадиционните видове престъпност.

Анализ на данните и разпространение на резултатите

Необходимостта да се инвестира повече в анализа на събраните данни бе спомената от мнозинството от експерти по време на консултациите. Поради различията в регистрирането, отчитането и класифицирането на престъпността в държавите-членки, съпоставянето на нивата на престъпност може да бъде подвеждащо, особено ако абсолютните стойности не са придружени от допълнителна информация за тяхното качество (метаданни) — например, ако съществуват отклонения от инструкциите и указанията, получени в началото на процеса.

В същото време е отдавна призната необходимостта от доклад на ЕС за престъпността, който да обединява данните и докладите относно престъпността и статистиката за престъпността. Разработване на рамка за изготвянето на такъв доклад вече присъстваше сред целите на плана за действие за периода 2006—2010 г. и беше също така предмет на изследване, което приключи през декември 2010 г. Все още има нужда обаче от по-нататъшно обмисляне на осъществимостта на предложените варианти.

Някои заинтересовани страни поискаха също така данните, изследванията, докладите и добрите практики да бъдат разпространявани и достъпът до тях да е свободен. В отговор на посочените по-горе искания са планирани следните действия:

- систематично съставяне и публикуване на метаданни и контекстуална информация, следвайки примера на „Статистика на фокус“;

- разработване на доклад на ЕС за престъпността въз основа на препоръките от предварителното проучване и на оценката на осъществимостта на предложените варианти;

- подготовка на работни документи и обяснителни бележки за всяко събиране на нови данни.

Разработване на показатели и събиране на специфични данни

Целите в тази категория отразяват общия консенсус относно краткостта и осъществимостта на плана за действие и отговарят на искането на държавите-членки по отношение на допълнителното работно натоварване. Същевременно те се основават на приоритетите, набелязани в Стратегията за вътрешна сигурност по отношение на специфичните сфери на престъпността.

Планирани са два вида дейности:

- текущи дейности, които са започнати при предишния план за действие, като например провеждането на проучването на безопасността в ЕС, проучването на виктимизацията в стопанската сфера и третото събиране на данни за изпирането на пари;

- дейности, включени в предишния план за действие, по които не е отбелязан достатъчен напредък, като например събирането на данни за престъпленията в кибернетичното пространство, или които изобщо не са започвани, като например разработването на показатели за корупцията.

От 2012 г. нататък събирането на статистически данни за престъпността следва да бъде улеснено чрез своевременното изпълнение от държавите-членки на решението (трети стълб) за създаване на Европейска информационна система за съдимост (ECRIS)[13].

План за действие за периода 2011—2015 г.: предизвикателства

Успешното изпълнение на плана за действие изисква интензивна и непрекъсната работа на всички равнища (национално, европейско и международно).

На национално равнище е необходимо да се подобри вътрешното координиране между различните правителствени и неправителствени потребители и доставчиците на данни за престъпността. Опитът показва, че тази липса на координация е основна причина за забавянията в събирането на данни.

Финансовата криза накара някои държави-членки да намалят административните си разходи, като с това се ограничи способността им да участват в експертните групи и в комитетите. Тъй като е наясно с положението, Комисията ще се стреми да сведе до минимум броя на заседанията и ще вземе предвид и други средства за комуникация като видео- и телеконферентни връзки.

На равнище ЕС основното предизвикателство продължава да бъде съпоставимостта на събраните данни. Ето защо е необходим последователен подход към класифицирането на данните за престъпността. Нужда от обща система за класифициране имат не само държавите-членки, но и агенциите на ЕС. Трябва да бъдат положени усилия, за да се избегне рискът от възпроизвеждане на сегашната ситуация в някои държави-членки, където наличието на многобройни класификации на престъпността, които често се различават една от друга, увеличава допълнително сложността на събирането на съпоставими данни.

На европейско и международно равнище акцентът се поставя върху координацията и обмена на добри практики. Общото събиране на данни (т.е. от Комисията, органите на ООН, Съвета на Европа и др.) очевидно ще намали тежестта за статистическите институти на държавите-членки, като по този начин ще се съкрати и времето, необходимо за събиране, проверка и предаване на статистическата информация.

ИЗПЪЛНЕНИЕ И ПОСЛЕДВАЩИ ДЕЙСТВИЯ

ГД „Вътрешни работи“ ще отговаря за изпълнението на плана за действие за периода 2011—2015 г. Евростат ще продължи дейностите, започнати съгласно предишния план за действие, и ще предоставя технически съвети относно новите задачи, когато това е необходимо.

Повторното учредяване на експертна група в подкрепа на работата на Комисията за определяне на нуждите на политиката от данни за престъпността ще спомогне да се избегне дублирането на работата, свързана с организираната престъпност и с престъпленията против собствеността[14], в Комисията, органите и агенциите на ЕС и международните организации, активни в тази област.

Ще бъдат създадени подгрупи и работни групи, които да изпълняват конкретните задачи, съгласувани от експертната група на нейното годишно заседание.

С напредването на работата планът за действие ще бъде актуализиран, а определените дейности ще бъдат включени в съответните работни програми на Комисията, а също и в Статистическата програма на Общността и в нейните годишни работни програми. Планът за действие може също така да се наложи да обхване данните от измервания, свързани с ефективното изпълнение на политиките на ЕС чрез наказателни мерки, както и възможни нови инструменти, свързани с борбата срещу престъпността и с наказателното правосъдие. Новите финансови перспективи ще отразят необходимостта да се окаже подкрепа на държавите-членки за изпълнението на плана за действие.

Веднъж годишно Комисията ще информира съответните работни групи на Съвета за постигнатия напредък в изпълнението на плана за действие. През 2013 г. Комисията ще подготви средносрочен преглед, а в края на 2015 г. на Европейския парламент и на Съвета ще бъде представен окончателен доклад относно постиженията и ограниченията в изпълнението на плана за действие.

ТАБЛИЦА НА ДЕЙНОСТИТЕ ОТ ПЛАНА ЗА ДЕЙСТВИЕ НА ЕС ЗА ПЕРИОДА 2011—2015 Г. относно измерването на нивото на престъпността в Европейския съюз

1. Сътрудничество и координация на европейско и международно равнище

Цели | Отговорна страна | Срок | Конкретни дейности |

1.1 | Създаване на средства за комуникация между създателите на политики (Комисия), доставчиците на данни и крайните потребители | Комисия (ГД „Вътрешни работи“) | Решение на Комисията през 2011 г. Годишни заседания от 2012 г. нататък | а) Повторно учредяване и разширяване[15] на експертна група, с която Комисията да се консултира относно изпълнението на настоящия план за действие. б) Определяне и редовно актуализиране на нуждите на политиката чрез обсъждания и писмени консултации. в) Обратна информация от потребителите на събраните статистически данни за престъпността с цел по-добро разбиране на типовете данни, които са необходими за създаване на политики и вземане на решения. |

1.2 | Повишаване на осведомеността и подобряване на видимостта на работата по статистическите данни за престъпността сред институциите на ЕС | Комисия (ГД „Вътрешни работи“) | Постоянна цел | а) Ежегодно осведомяване на съответната работна група на Съвета за постигнатия напредък при изпълнението на плана за действие. б) Насърчаване и разпространение на най-добрите практики от държавите-членки и международните организации. |

1.3 | Подобряване на сътрудничеството между новата експертна група и работната група на Евростат | Комисия (ГД „Вътрешни работи“, Евростат) | Постоянна цел | Общ достъп до документи от заседания, презентации и подкрепящи документи. |

1.4 | Избягване на размножаването на статистически данни и дублирането на информация чрез организиране на събиране на данни съвместно с други международни институции и/или агенции на ЕС. | Комисия (ГД „Вътрешни работи“, Евростат, ГД „Правосъдие“) | Първо общо събиране на данни през 2011 г. | Общо събиране на данни от СНПООН и Евростат. Проучване на други възможности. Статистика на Комисията и на Съвета на Европа относно затворническата популация (SPACE I и II). |

1.5 | Работа в тясно сътрудничество с академичната общност и популяризиране на изследователската дейност със значимост за политиката в приоритетните за ГД „Вътрешни работи“ сфери на престъпността | Комисия (ГД „Вътрешни работи“, Евростат, ГД „Правосъдие“, ГД „Изследвания и иновации“, ГД „Предприятия и промишленост“) | Постоянна цел | а) Значително представителство на академичните среди в съответните експертни групи и подгрупи на Комисията. б) Разпространение на информация относно възможностите за научни изследвания по Седмата и Осмата рамкова програма за научни изследвания. в) Широко оповестяване на окончателните резултати и постижения на проектите, финансирани чрез Програмата за предотвратяване и борба с престъпността. |

2. Качество на данните

2.1 | Проследяване и продължаване на работата по разработването на международна система за класификация на престъпността за статистически цели в сътрудничество със СНПООН и ИКЕ на ООН | Комисия (ГД „Вътрешни работи“, Евростат), СНПООН, ИКЕ на ООН | Постоянна цел | а) Допринасяне за разработването на такава класификация и съобщаване на окончателния резултат на съответните групи. б) Предоставяне на финансови средства чрез Програмата за предотвратяване и борба с престъпността на държавите-членки, които желаят да изпробват предложената класификация. |

2.2 | Продължаване и напредък в годишното публикуване на данните за престъпността и наказателното правосъдие („Статистика на фокус“), така че да се предоставя повече информация | Комисия (Евростат, ГД „Вътрешни работи“, ГД „Правосъдие“) | Постоянна цел | а) Въвеждане на демографски променливи (например пол и възрастови групи). б) Включване на информация за гражданството и местожителството на затворническата популация. в) Включване на други видове престъпления в публикацията. |

2.3 | Подобряване на съпоставимостта на данните, събрани и публикувани до момента. | Комисия (Евростат и ГД „Вътрешни работи“) | Постоянна цел | а) Категоризиране на общите класове престъпления в по-хомогенни категории престъпност, когато това е възможно[16]. б) Съставяне на общи дефиниции и указания, по-специално за събирането на данни относно престъпленията на европейско равнище, за които не съществува предишен опит. |

3. Анализ на данните и разпространение на резултатите

3.1 | Разработване на последователна рамка за отчитане на данните за престъпността в 27-те държави от ЕС с цел избягване на подвеждащо съпоставяне. | Комисия (ГД „Вътрешни работи“) с принос от други генерални дирекции и международни заинтересовани страни | Първо издание на хартиен носител през 2013—2014 г. | Разработване на европейски доклад за престъпността въз основа на препоръките от предварителното проучване, направено съгласно плана за действие за периода 2006—2010 г., и на оценката на осъществимостта на предложените варианти. |

3.2 | Системно съставяне и публикуване на метаданни и контекстуална информация. | Комисия (ГД „Вътрешни работи“, Евростат) | Постоянна цел | Всяко събиране на данни ще бъде придружено от набор от метаданни и коментари, предоставени от държавите-членки. |

3.3 | Публикуване на работни документи и обяснителни бележки | Комисия (ГД „Вътрешни работи“) и/или външни експерти в зависимост от случая | Постоянна цел | За всяко събиране на специфични данни (цели 4.1—4.6) резултатите ще бъде представяни и, ако е възможно, анализирани в работен документ, който ще бъде обществено достъпен. |

4. Разработване на показатели и събиране на специфични данни

4.1 | Измерване на изпирането на пари | Комисия (ГД „Вътрешни работи“, Евростат) | Събиране на данни през 2011 г. Публикуване на резултати през първото полугодие на 2012 г. | а) Трето събиране на статистически данни относно изпирането на пари въз основа на показателите, разработени в рамките на плана за действие за периода 2006—2010 г. б) Оценка на необходимостта от редовно събиране на всеки две години. |

4.2 | Измерване на трафика на хора | Комисия (ГД „Вътрешни работи“, Евростат за събирането) | Първо събиране на данни през 2011—2012 г. | а) Първо събиране на данни въз основа на по малък брой показатели в сътрудничество с мрежата от национални докладчици. б) Оценка на осъществимостта и необходимостта от редовно събиране. |

4.3 | Измерване на престъпността в кибернетичното пространство | Комисия (ГД „Вътрешни работи“, с технически съвети от Евростат | Първо събиране на данни през 2012 г. | а) Първо събиране на данни за престъпленията, посочени в предложението за директива на ЕС относно атаките срещу информационните системи[17]. б) Постепенното разширяване на списъка, така че да бъдат включени и други извършвани по компютърен път престъпления, като например масовите онлайн измами, ще бъде оценено и обсъдено. |

4.4 | Измерване на корупцията | Комисия (ГД „Вътрешни работи“, с технически съвети от Евростат | Първо събиране на данни през 2013 г. | Разработване на показатели, последвано от пилотно събиране на данни. |

4.5 | Измерване на равнищата на виктимизация и на безопасността в общо проучване на равнище ЕС (Проучване на безопасността в ЕС) | Комисия (Евростат, ГД „Вътрешни работи“, ГД „Правосъдие“), държавите-членки | Провеждане на проучването през 2013 г. Публикуване на резултатите през 2014—2015 г. | а) Провеждане на проучване сред домакинствата/физическите лица в Европейския съюз; моделът е разработен в тясно сътрудничество с държавите-членки и обхваща разпространението на специфични видове престъпления (равнища на виктимизация) и други аспекти, свързани с усещането на гражданите за тяхната безопасност. б) Анализ и публикуване на резултатите. |

4.6 | Измерване на обхвата и вида на виктимизацията в стопанския сектор | Комисия (ГД „Вътрешни работи“) | Проучване в периода 2011—2012 г. Резултати през 2013 г. | Провеждане на проучване на виктимизацията в стопанския сектор въз основа на изследването за осъществимост, извършено в рамките на плана за действие за периода 2006—2010 г. |

4.7 | Измерване на въздействието върху националната практика на законодателството на ЕС в областта на наказателните санкции | Комисия (ГД „Правосъдие“) | Резултати през 2013 г. | Първо събиране на данни въз основа на изследване на законодателството и практиката по отношение на наказателните санкции. |

[1] С Решение 2006/581/ЕО на Комисията.

[2] Европейска асоциация за свободна търговия: Исландия, Лихтенщайн, Норвегия и Швейцария.

[3] ЕМПП, ЕЦМНН, Евроюст, Европол, Агенцията на Европейския съюз за основните права, Съветът на Европа, European Sourcebook, СНПООН, ИКЕ на ООН и УНИЦЕФ.

[4] Подгрупи в областта на планирането, изпирането на пари, наказателното правосъдие, трафика на хора, полицейското сътрудничество и престъпността в кибернетичното пространство.

[5] Работни групи относно виктимизацията и наличността на данни за престъпността.

[6] http://epp.eurostat.ec.europa.eu/portal/page/portal/crime/publications

[7] http://epp.eurostat.ec.europa.eu/portal/page/portal/product_details/publication?p_product_code=KS-RA-10-003

[8] Търг JLS/D2/2007/03. Изследване относно развитието на система на равнище ЕС за класификация на престъпленията и оценка на нейната осъществимост в подкрепа на изпълнението на плана за действие за разработване на стратегия на ЕС за измерване на нивото на престъпността и ефективността на наказателното правосъдие.

[9] Основавани или на извършителите, или на престъпленията.

[10] Други 30 % са постигнати отчасти или работата по тях е все още в ход.

[11] ОВ C 115/1, 4.5.2010 г., стр. 21.

[12] Стратегията за вътрешна сигурност на ЕС в действие: пет стъпки към една по-сигурна Европа. COM(2010) 673 окончателен.

[13] OВ L 93, 7.4.2009 г., стр. 33

[14] Престъпления против собствеността: кражба с взлом, грабеж, кражба на моторно превозното средство, нападение, вандализъм и т.н.

[15] Така че да участват 27-те държави-членки, присъединяващите се страни и страните кандидатки, секретариатът на Съвета, агенциите на ЕС, Съветът на Европа, органите на ООН, European Sourcebook и представителите на академичните среди.

[16] Зависи в голяма степен от резултатите по цел 2.1: разработване на международна система за класификация на престъпността за статистически цели.

[17] Прието от Комисията на 30 септември 2010 г. (COM(2010)517 окончателен).